РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

2. децембар 2017. године

Б е о г р а д

НАРОДНА СКУПШТИНА

Одбор за финансије, републички буџет и контролу трошења јавних средстава je, на основу члана 34. став 3. Закона о електронским медијима („Службени гласник РС“, број 83/14 и 6/2016) и члана 55. Пословника Народне скупштине („Службени гласник РС“, број 20/12 – пречишћен текст), на 32. седници одржаној 2. децембра 2017. године, размотрио Финансијски план Регулаторног тела за електронске медије за 2017. годину (број 400-524/17 од 1. марта 2017. године).

Одбор је утврдио Предлог одлуке о давању сагласности на Финансијски план Регулаторног тела за електронске медије за 2017. годину и предлаже Народној скупштини да га, у складу са чланом 167. Пословника Народне скупштине, размотри по хитном поступку.

За представника предлагача на седници Народне скупштине одређена је др Александра Томић, председник Одбора.

 ПРЕДСЕДНИК

 др Александра Томић

ПРЕДЛОГ

 На основу члана 34. став 4. Закона о електронским медијима („Службени гласник РС“, број 83/14 и 6/2016) и члана 8. став 1. Закона о Народној скупштини („Службени гласник РС“, број 20/12 – пречишћен текст),

 Народна скупштина Републике Србије, на \_\_\_\_\_ седници Другог редовног заседања Народне скупштине у 2017. години, одржаној \_\_\_\_\_\_\_\_\_\_\_ 2017. године, донела је

О Д Л У К У

О ДАВАЊУ САГЛАСНОСТИ НА ФИНАНСИЈСКИ ПЛАН РЕГУЛАТОРНОГ ТЕЛА ЗА ЕЛЕКТРОНСКЕ МЕДИЈЕ ЗА 2017. ГОДИНУ

I

 Даје се сагласност на Финансијски план Регулаторног тела за електронске медије за 2017. годину.

II

 Ову одлуку објавити у „Службеном гласнику Републике Србије“.

РС број \_\_\_

У Београду, \_\_\_\_\_\_\_\_2017. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 Маја Гојковић

О б р а з л о ж е њ е

 Правни основ за доношење ове одлуке садржан је у одредби члана 34. Закона о електронским медијима („Службени гласник РС“, број 83/14 и 6/2016) и члану 8. Закона о Народној скупштини („Службени гласник РС“, број 9/10).

 Чланом 34. ст. 1. и 3. Закона о електронским медијима прописано је да се финансирање Регулаторног тела за електронске медије врши у складу са финансијским планом који за сваку годину доноси Савет Регулатора, као и да је Регулатор дужан да предлог финансијског плана достави одбору Народне скупштине надлежном за област финансија најкасније до 1. новембра текуће године за наредну годину. Ставом 4. члана 34. Закона предвиђено је да Народна скупштина даје сагласност на финансијски план Регулатора.

 Регулатор је дана 1. марта 2017. године упутио Одбору за финансије, републички буџет и контролу трошења јавних средстава Финансијски план за 2017. годину (број 400-524/17), који је Савет Регулатора усвојио на 182. редовној седници одржаној 27. фебруара 2017. године.

 На основу члана 34. став 3. Закона о електронским медијима Одбор за финансије, републички буџет и контролу трошења јавних средстава је, на 32. седници одржаној 2. децембра 2017. године, размотрио Финансијски план Регулаторног тела за електронске медије за 2017. годину и утврдио Предлог одлуке о давању сагласности на Финансијски план Регулаторног тела за електронске медије за 2017. годину.

Одбор је одлучио да предложи Народној скупштини да Предлог ове одлуке, у складу са 167. Пословника Народне скупштине, усвоји по хитном поступку, како би се Регулаторном телу за електронске медије обезбедили услови за несметан рад.